Kristiansand lufthavn, Kjevik

Konkurranse og etablering på 1930-tallet

I starten av 1930-tallet ønsket den norske stat å etablere ett nettverk av hovedflyplasser i Sør-Norge. I ”Landsplanen for flyplasser” var det for Sørlandet hovedsakelig tre alternativer. Det var Mandal, Arendal og Kristiansand. For Arendal var forslaget en flyplass ved Sømskilen og Vessøya, den såkalte Vessøysletten, mens forslaget for Kristiansand var Kongsgård-slettene. Det ble en hard konkurranse der både Kristiansand kommune og Arendal kommune bevilget penger til hvert sitt prosjekt. Valget falt til slutt på Kristiansand. Flyplassen ble opprinnelig vedtatt bygget på Kongsgård-slettene, og bygging startet der, men da man fant ut at det ville bli rimeligere med Kjevik ble byggingen flyttet dit.
Utbyggingen startet i 1938 og flyplassen ble åpnet offisielt 1. juni 1939, med en betongrullebane på 1 000 meter. I tillegg til landflyplassen, ble det da også anlagt en egen sjøflyhavn. Dette året ble også Oslo lufthavn, Fornebu åpnet. Stavanger lufthavn, Sola, landets første landflyplass, stod ferdig to år tidligere.
Det første flyet som landet på Kjevik var et KLM DC-2 fly, på vei fra Oslo til Amsterdam.

Kjevik under annen verdenskrig

Den 9. april 1940 var det en mindre vaktstyrke på flyplassen. Etter beskytning fra tyske fly, og rykter om fremrykkende tyske styrker valgte vaktstyrken å trekke seg tilbake, etter å ha sperret rullebanen med piggtråd og spanske ryttere. Om ettermiddagen, klokken 16:30 klarte imidlertid et Junkers Ju 52 som hadde deltatt i angrepet på Sola å lande. Flyplassen ble raskt forsterket og allerede den 12. april var 30 Messerschmitt Bf 109 stasjonert på plassen. Under resten av krigen hadde flyplassen en viktig rolle i det tyske forsvaret av det okkuperte Norge.
Flyplassen var i starten og under krigen eiet av Kristiansand kommune, men ble overdratt vederlagsfritt til Staten i 1946. Etter hvert ble den utvidet, og rullebanen asfaltert.

Dagens flyplass

Sørlandets eneste lufthavn har i dag blant annet ruteforbindelser med Oslo, Stavanger, Bergen, Trondheim, København, London-Stansted, Amsterdam og til Gdańsk i Polen . Flybuss forbindelse med Kristiansand og Lillesand, Grimstad og Arendal.
I 2012 hadde lufthavnen for første gang over 1 000 000 passasjerer; 1 018 098, fordelt på 724 377 innenlands og 293 721 utenlandspassasjerer, det gjør Kjevik lufthavn til den 21. største flyplassen i Skandinavia med en økning på 6,9% reisende fra 2011-2012. Kjevik gikk med det forbi Ålesund lufthavn, Vigra, i antall reisende. Flyplassen hadde samtidig en økning på 3% flere fly-besøk i 2012.
Luftforsvarets skolesenter Kjevik ligger i tilknytning til Kristiansand lufthavn.
Rullebanens lengde er i dag 2 035 meter, en ny sikkerhets-sone er bygd, et såkalt engineerd-materials arrestor-system som hjelper fly å stoppe i fart uten at man trenger betraktelig utbygging av rullebanen. Flyplassen har fått et nytt moderne innflygings tårn og rehabilitering og utbygging av en ny 4 000 kvadratmeter avgangshall er under oppføring. Avinors reguleringsplan fra 2009 slår fast at store ting er i ferd med å skje på Kjevik, og reisende vil kontinuerlig få en forbedret reiseopplevelse med nytt parkeringshus med 2 000 parkeringsplasser på trappene, som ett av de neste prosjektene.
Ingenting tilsier at Kjevik vil få noen reell konkurrent som stamflyplass på Sørlandet da antall reisende har økt betydelig de siste årene. Spesielt utenlandstrafikken har økt betraktelig den siste tiden, og Kristiansand lufthavn, Kjevik, ligger best plassert geografisk med kortest vei til utkantene av Agderfylkene som definerer Sørlandet, Flekkefjord i vest og Risør i øst.